Okresná prokuratúra Košice-okolie 
Štúrova 7, 041 47 Košice 	

Sp. zn. : 1 Pv 775/12/8806	Košice, 4.1.2013
EEČ : 2-65-4-2013

U Z N E S E N I E

Trestná vec:	obvinený XXXXX 
Trestný čin:	násilie proti skupine obyvateľov a proti jednotlivcovi podľa § 196 odsek 1 Trestného zákona číslo 140/1961 Zbierky zákonov v znení zákona číslo 553/2002 Zbierky zákonov

Rozhodol: 	prokurátorka Okresnej prokuratúry Košice-okolie
Podľa § 215 odsek 2 písmeno c Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: Vitkov
	trvalé bydlisko: XXXXX
dňa 9.5.2002 okolo 21.30 hod. v areáli Píly Jasov, časť Počkaj na osobnom motorovom vozidle typu Mercedes Benz, evidenčného čísla LBN 83 87 naháňal a ohrozoval členov Súkromnej bezpečnostnej služby XXXXX, spoločnosť s ručením obmedzeným Prievidza, pobočka XXXXX, Pražská číslo 2, a to pri budove  parketárne  dvojčlennú hliadku v zložení XXXXX, narodený 13.5.1983, bytom XXXXX, Trieda SNP číslo 50 a XXXXX, narodený 19.3.1981, bytom XXXXX, Budapeštianska číslo  14 tým spôsobom, že sa s vozidlom rozbehol a nasmeroval na menovaných, ktorí, aby ich nezrazil ustúpili a schovali sa za železný stĺp, následne keď zbadal pri hale prierezovne ďalšiu dvojčlennú  hliadku v zložení XXXXX, narodený 9.5.1948, bytom XXXXX, ulica Ždiarská číslo 21 a XXXXX, bytom XXXXX, ulica Nešporova číslo 12, tak bez brzdenia a ubrania rýchlosti nasmeroval vozidlo na menovaných, ktorí, aby do nich nenarazil, v poslednej chvíli odskočili, pričom predtým sa im slovne vyhrážal zabitím,
- dňa 14.5.2002 okolo 16.00 hodine v areáli Píly Jasov, časť osada Počkaj s vysoko dvižným vozíkom bez brzdenia a ubratia rýchlosti prednou časťou vozíka - ramenami nabehol a ohrozil člena Súkromnej bezpečnostnej služby XXXXX, spoločnosť s ručením obmedzeným Prievidza, pobočka XXXXX, Pražská číslo 2, XXXXX, narodeného XXXXX, bytom XXXXX, ulica Bauerova číslo 21, ktorý stál pri  uzatvorenej  bráne  a  snažil   sa  ju uzamknúť, pričom v poslednej chvíli odskočil,
následne po náraze do brány zacúval s vozíkom a znova bez brzdenia a ubratia rýchlosti rozbehol sa proti členovi SBS a tohto ohrozil, keď tento sa opäť snažil  uzamknúť  bránu a zabrániť mu vo výjazde vozíkom  z  areálu závodu, pričom v poslednej  chvíli odskočil nabok, kde po náraze do brány  sa  táto  otvorila a odišiel
lebo o skutku odovzdanom na trestné stíhanie do cudziny bolo právoplatne rozhodnuté cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce
Odôvodnenie:
Uznesením policajného orgánu Obvodného oddelenia Policajného zboru v Jasove spisovej značky ORP-ČVS-165/PP-JA -2002 z 18. októbra 2002 bolo podľa § 160 odsek 1 Trestného poriadku účinného do 31.12.2005 ( ďalej len Trestný poriadok) začaté trestné stíhanie a naň nadväzujúcim uznesením z 27.11.2002 bolo podľa § 163 odsek 1 Trestného poriadku vznesené obvinenie XXXXX za trestný čin násilia  proti skupine obyvateľov a proti jednotlivcovi podľa § 196 ods. 1 Trestného zákona na tom skutkovom základe, ako sa to vyššie uvádza.

    V priebehu vyšetrovania vyšetrovateľ Policajného zboru v zmysle § 163 odsek 5 Trestného poriadku upozornil obvineného XXXXX na zmenu právnej kvalifikácie s tým, že skutok z 9.mája 2002 bol právne posúdený ako trestný čin násilia proti skupine obyvateľov a proti jednotlivcovi podľa § 197a ods. 1 Trestného zákona a skutok zo 14.5.2002 ako trestný čin vydierania podľa § 235 ods. 1, odsek 2 písm. b) Trestného zákona. 

    Uznesením vyšetrovateľa Okresného riaditeľstva Policajného zboru, Úradu justičnej a kriminálnej polície XXXXX - okolie sp. zn. ČVS:OUJP-36/10-2003 z 29. septembra 2005  bolo trestné stíhanie obvineného podľa § 173 ods. 1 písm. a) Trestného poriadku prerušené.

    Nakoľko obvinený  XXXXX je občanom Českej republiky, na jej území má trvalý pobyt, bolo vhodné trestné konanie vykonať v Českej republike.

    Z uvedeného dôvodu bola Česká republika požiadaná o prevzatie trestného stíhania.

    Uznesením Okresného súdu v Liberci sp. zn. 4T 216/2006 z 15. marca 2012, ktoré nadobudlo právoplatnosť dňa 3. apríla 2012 bolo podľa § 231 ods. 1 Trestného poriadku s použitím § 223 ods. 1 Trestného poriadku z dôvodov uvedených v § 172 ods. 2 písm. a) Trestného poriadku  rozhodnuté o zastavení trestného stíhania, pretože trest, ku ktorému  môže trestné stíhanie viesť je  celkom bez významu vedľa trestu, ktorý bol pre iný čin menovanému už uložený.

    V náväznosti na uvedené rozhodnutie bolo uznesením prokurátorky Okresnej prokuratúry XXXXX - okolie sp. zn.  Pv 1669/02 z 8.10.2012 podľa § 228 ods. 5 Trestného poriadku pokračované  v trestnom stíhaní obvineného XXXXX.

    XXXXX súdu v Liberci sp. zn. 4T 216/2006 z 15. marca 2012, ktoré nadobudlo právoplatnosť dňa 3. apríla 2012 a ktorým bolo podľa § 231 ods. 1 Trestného poriadku s použitím § 223 ods. 1 Trestného poriadku z dôvodov uvedených v § 172 ods. 2 písm. a) Trestného poriadku  rozhodnuté o zastavení trestného stíhania obvineného XXXXX, pretože trest, ku ktorému  môže trestné stíhanie viesť je  celkom bez významu vedľa trestu, ktorý bol pre iný čin menovanému už uložený, možno považovať za postačujúce.

    Poukazujúc na uvedené  skutočnosti bolo potrebné rozhodnúť tak, ako sa to uvádza vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Mária Rybovičová
prokurátorka